0253.xml
فرانس کے ہاتھوں شکست کے بعد نائیجیرین کوچ سٹیفن کیشی مستعفی ہوگئے
برازیلیہ ۔ یکم جولائی (اے پی پی) فیفا ورلڈ کپ 2014 ، نائیجیریا کے کوچ سٹیفن کیشی نے فرانس کے ہاتھوں پری کوارٹر فائنل میں شکست کے بعد اپنے عہدے سے استعفٰی دے دیا۔ میگا ایونٹ کے پانچویں پری کوارٹر فائنل میں فرانس نے نائیجیریا کو 2-0 سے شکست دے کر فائنل ایٹ میں جگہ حاصل کی۔ اس میچ میں 78 منٹ تک نائیجیریا نے فرانس کو ٹف ٹائم دیا تاہم 79ویں منٹ میں مڈ فیلڈر پال پوگابا نے گول کرکے فرانس کو برتری دلا دی، میچ کے آخری لمحات میں نائیجیریا کے کپتان جوزف یوبو نے اون گول کردیا جس سے فرانس کی جیت یقینی ہوگئی۔ نائیجیریا کے کوچ سٹیفن کیشی کا کہنا ہے کہ ان کی خواہش تھی کے ٹیم اگلے راؤنڈ تک رسائی حاصل کرے، فرانس کے خلاف کھلاڑیوں نے شاندار کھیل پیش کیا تاہم قسمت نے ہمارا ساتھ نہیں دیا۔ سٹیفن کیشی نے مزید کہا کہ وہ اپنے عہدے کو چھوڑ رہے ہیں اور اب وہ اپنی فیملی کے ساتھ وقت گزارنا چاہتے ہیں۔ واضح رہے کہ 52 سالہ سٹیفن 2011 سے نائیجیرین ٹیم کے ساتھ منسلک ہیں۔
APP
01.07.14
0253p.xml
نائیجیرین کوچ دلبرداشتہ مستعفی ہونے کا فیصلہ
سلواڈور(جنگ نیوز)نائیجیرین کوچ اسٹیفن کاشی فیفا ورلڈ کپ میں ٹیم کے باہر ہونےپر دلبرداشتہ ہوگئے اور انہوں نے اپنے عہدے سے مستعفی ہونے کا فیصلہ کر لیا۔نائیجیرین فٹبال فیڈریشن نے ان کے مستعفی ہونے کی تصدیق نہیں کی۔52 سالہ اسٹیفن کاشی نے سماجی رابطے کی ویب سائٹ پر اپنے مستقبل کے بارے میں لکھا کہ میں نے ٹیم کے ساتھ بہت اچھا وقت گزارا۔مجھے ٹیم کی کوچنگ کرنے پر فخر ہے لیکن ٹیم کو ورلڈ چیمپین بنانے میں ناکام رہا اس لئے میں نے کوچنگ سے مستعفی ہونے کا فیصلہ کیا ہے۔انہوں نے لکھا ہے کی کھلاڑیوں کا شکر گزار ہوں کہ انہوں نے بہت تعاون کیا اور پورے ٹورنامنٹ میں عمدہ کارکردگی کا مظاہرہ کرکے پری کوارٹر فائنل کے لئے کوالیفائی کیا لیکن ٹیم کی فرانس کیخلاف شکست پر مایوس ہوں۔
jang
02.07.14